text: Dist Cléomadès : "Diex le vot
   K'ainsi avint, et, quant lui plot,
   Ce fu legiere chose à faire,
   Puisque il à Dieu vouloit plaire.
   Et croi que à Dieu desplaisoit
   La coustume qui contre droit
   Ert en ce chastel maintenue :
   Et, se la chose est avenue
   Ainsi, ce ne fu pas par moi :
   Diex le fist ainsi, com je croi.
   Mais dites moi des trois puceles
   S'onques puis oïstes nouveles
   C'on lor mist sus la trayson :
   Se nus de lor estracion
   PageV02P051
   Ou de lor amistié venist
   Qui pour eles se pouroffrist,
   Fors vous, sans plus." -"Sire, nenil,"
   Fait Sartans. "Mais en grant peril
   Sont les II, car de mainte gent
   Sont hayes. Nes lor parent
   Les héent, pour ce que il croient
   Que fausses et mauvaises soient,
   Et que la trayson fait aient.
   Tout en sus d'eles si se traient,
   Que nus aaidier n'es enprent.
   Arses seront par jugement,
   S'il n'est qui pour eles enprende
   Qui de ce lait kas les deffendre.
   Nouvele certaine en oy
   Hui a V jours, ce fu mardi.
   Mais encor ert à entreprendre
   Eles aaidier à deffendre.
   Ne voi qu'eles aient confort.
   Arses seront, mais c'iert à tort.
   K'ainsi me fasse Diex pardon,
   N'i entendirent se bien non
   De ce dont on les ochoisonne ;
   Car chascune ert et sage et bonne."
  